Eskom kla oor Tegeta-verslag uitlek | Netwerk24
Eskom kla oor Tegeta-verslag uitlek
Deur Elvira Wood 21 April 2017 10:07
Tegeta se Optimum-steenkoolmyn wat sentraal is in die twis oor steenkoolverskaffing by Eskom.Foto: GoogleEarth
Eskom sê dis baie gerieflik en toevallig dat die nasionale tesourie se konsepverslag oor sy aanstelling van Tegeta Exploration and Resources 'n dag voordat hy kommentaar moes lewer by die media uitgekom het.
Tegeta behoort aan die omstrede Gupta-familie.
Business Day het Vrydag berig dat die tesourie volgens die konsepverslag wil hê dat die R659 miljoen wat Eskom aan Tegeta betaal het in 'n lening verander moet word en met rente terugbetaal word.
"Terwyl Eskom volstoom werk om sy kommentaar vir môre [Vrydag] vir die tesourie te finaliseer het hy met skok uitgevind dat die verslag aan die media uitgelek is," sê Eskom in 'n verklaring.
Hy waarsku dat sy kommentaar nou as irrelevant beskou kan word aangesien die indrukke wat in die verslag geskep word deur die publiek as 'n werklikheid gesien gaan word.
Eskom het sy kommer uitgespreek dat die verslag bekend geword het voordat hy kans gehad het om op die bewerings te reageer.
"Eskom pleit by alle Suid-Afrikaners wat dalk die verslag onder oë kry om versigtig te wees aangesien die inhoud daarvan nog gefinaliseer moet word en spekulatief is om die minste te sê want Eskom het nog nie daarop gereageer nie.
"Die inhoud daarvan bevat nie finale regstellende aksies nie."
Die kragvoorsiener sê hy bly daartoe verbind om saam met die tesourie te werk om finaliteit oor die aangeleentheid te kry.
Business Day berig daar is geen bewys dat die geld wat Eskom aan Tegeta betaal het op die aankoop van toerusting vir sy mynbedrywighede bestee is nie.
Hy wil nou glo hê dat die bedrag aangedui word as 'n onreëlmatige uitgawe en dat ondersoek ingestel word oor of Eskom gefaal het om onreëlmatige, vrugtelose en verkwistende uitgawes te keer.
Die rente wat betaalbaar sal wees, sal deur 'n ouditeursfirma wat deur die tesourie aangestel gaan word, bepaal word. Tegeta of die betrokke Eskom-amptenare sal verantwoording moet doen.
Schalk Human, waarnemende hoof van verkryging by die tesourie, wat die verslag geteken het, sê Brian Molefe, die voormalige hoof van Eskom, kon die fiskus mislei het toe hy in Augustus 2016 geskrewe versekering gegee het dat steenkool wat van Tegeta bekom is aan die kragvoorsiener se standaarde voldoen het.
Die verslag is glo reeds twee weke gelede aan Tegeta en Eskom gestuur en hulle het kans tot Vrydag om kommentaar te lewer.